26. november åbner skøjtebanen i Blokhus officielt igen, og dermed får de stigende elpriser ikke indflydelse på, om den skal være der eller ej. - Vi er rigtigt mange, der ønsker at bakke op om den imponerende udvikling, byen har gennemgået de senere år, hvor der har været arbejdet målrettet på at udvikle byen som helårsdestination, siger Mogens Christen Gade, formand for Blokhusfonden, og fortsætter: - Skøjtebanen er et vigtigt trækplaster, der skaber meget liv og glæde i byen i vinterperioden. Beslutningen om at fortsætte med skøjtebanen i Blokhus sker på baggrund af, at det ikke længere tyder på, at Europa kommer til at mangle energi over vinteren. Derfor har fondens bestyrelse vurderet, at det er en ansvarlig beslutning. Mange støtter op Med de stigende elpriser kan opsætningen af skøjtebanen kun lykkes med stærk opbakning fra fonde, erhvervsdrivende og frivillige. Alt sammen udover de sædvanlige sponsorater. - Der har i en lang årrække været arbejdet målrettet med at udvikling Blokhus som helårsdestination, så det vil være katastrofalt at sætte det over styr ved ikke at åbne skøjtebanen, siger Mogens Christen Gade. - Det er vigtig, at der også er lys og liv at se frem til i en ellers mørk tid. Det er derfor meget positivt, at skøjtebanen også i år kan være et centralt element i Blokhus og Hune til glæde for byens borgere, gæster og erhvervsliv, siger han. Se TV2 Nords reporter som en vaskeægte skøjteprins på Torvet i Blokhus i januar 2021:

Referat:
Selvom de stigende elpriser i øjeblikket giver problemer, bliver der igen i år skøjtebane på Torvet i Blokhus.